CELEX: 52020PC0466
Language: lv
Date: 2020-08-24
Title: Priekšlikums PADOMES ĪSTENOŠANAS LĒMUMS, ar ko Itālijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma

EIROPAS KOMISIJA
            Briselē, 24.8.2020
            COM(2020) 466 final
            2020/0219(NLE)
            Priekšlikums
            PADOMES ĪSTENOŠANAS LĒMUMS,
            ar ko Itālijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
                  
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Itālija 2020. gada 7. augustā lūdza Savienības finansiālo palīdzību saskaņā ar SURE regulu. Saskaņā ar SURE regulas 6. panta 2. punktu Komisija ir apspriedusies ar Itālijas iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kas tieši saistīti ar saīsināta darba laika shēmām un līdzīgiem pasākumiem, un veselības aizsardzības pasākumiem, ko izraisījusi Covid-19 pandēmija. Tas jo īpaši attiecas uz: 
            
            
               1)esošās saīsināta darba laika shēmas ("Cassa integrazione guadagni") paplašināšanu. Pasākums attiecas uz 80 % no to darbinieku parastās algas, kuru darba līgums tiek saglabāts uzņēmumos, kas ir pilnīgi vai daļēji slēgti Covid-19 dēļ, ne vairāk kā 18 nedēļas laikposmā no 2020. gada 23. februāra līdz 2020. gada 31. oktobrim;
            
            
               2)pabalstu 600 EUR apmērā par 2020. gada marta un aprīļa mēnešiem pašnodarbinātām personām un ārštata darbiniekiem. Ārštata darbiniekiem, kuru ienākumi 2020. gada martā un aprīlī samazinājās vismaz par 33 %, salīdzinot ar iepriekšējo gadu, ir arī tiesības uz pabalstu 1000 EUR apmērā par 2020. gada maiju. Papildu pabalsts 600 EUR apmērā par 2020. gada marta mēnesi tiek piešķirts pašnodarbinātām personām un ārštata darbiniekiem, kas reģistrēti privātās obligātās sociālās nodrošināšanas iestādēs;  
            
            
               3)dažādiem pasākumiem, kas vērsti uz konkrētām profesijām, kuras ir negatīvi ietekmējis Covid-19 uzliesmojums. Tas ietver pabalstu 600 EUR apmērā par 2020. gada martu un 500 EUR apmērā par 2020. gada aprīli darbiniekiem, kas pieņemti darbā uz noteiktu laiku lauksaimniecībā; pabalstu 600 EUR apmērā par 2020. gada marta, aprīļa un maija mēnešiem darba ņēmējiem izklaides nozarē (ar gada ienākumiem līdz 50 000 EUR); pabalstu 600 EUR apmērā par 2020. gada marta, aprīļa un maija mēnešiem sporta apvienību līdzstrādniekiem; pabalstu 600 EUR apmērā par 2020. gada marta, aprīļa un maija mēnešiem dežūrdarbiniekiem un pabalstu 500 EUR apmērā par 2020. gada aprīļa un maija mēnešiem mājsaimniecībās nodarbinātām personām;
            
            
               4)diviem pasākumiem, lai novērstu ietekmi, ko rada pirmsskolas izglītības pakalpojumu un skolu slēgšana, vecāku atvaļinājuma pabalstu veidā uz laiku līdz 30 dienām periodā no 2020. gada 5. marta līdz 2020. gada 31. augustam darbiniekiem vai pašnodarbinātām personām ar bērniem līdz 12 gadu vecumam (vai vecākiem par 12 gadiem, ja bērns ir invalīds un joprojām apmeklē skolu), kas sedz 50 % no viņu ienākumiem, un bērnu pieskatīšanas kuponu veidā par maksimālo summu 2000 EUR kā alternatīvu vecāku atvaļinājuma pabalstiem, kuponi ir derīgi tajā pašā periodā; 
            
            
               5)papildu invaliditātes atvaļinājuma pabalstiem līdz 12 dienām laikposmā no 2020. gada 1. marta līdz 2020. gada 30. aprīlim un papildu 12 dienām laikposmā no 2020. gada 1. maija līdz 2020. gada 30. jūnijam darba ņēmējiem, kuriem ir smaga invaliditāte vai radinieki ar smagu invaliditāti. Tas ir spēkā esošas shēmas paplašinājums, kas darba ņēmējiem dod tiesības uz trim invaliditātes atvaļinājuma dienām mēnesī.
            
            
               6)neatmaksājamām dotācijām pašnodarbinātām personām un individuāliem uzņēmumiem. Dotācijas summu aprēķina, ņemot vērā apgrozījuma kritumu 2020. gada aprīlī salīdzinājumā ar 2019. gada aprīli (no minimālās summas 1000 EUR apmērā līdz ne vairāk kā 20 % no apgrozījuma krituma).
            
            
               7)diviem ar veselību saistītiem pasākumiem: jauna pagaidu nodokļu atlaide 60 % apmērā no darba drošības uzlabošanas izmaksām (ne vairāk kā 80 000 EUR) un jauna pagaidu nodokļu atlaide 60 % apmērā no mazo uzņēmumu, profesionālo biroju un bezpeļņas organizāciju dezinfekcijas izmaksām un drošības aprīkojuma iegādes izmaksām (ne vairāk kā 60 000 EUR). 
            
            
               Itālija sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Itālijai saskaņā ar SURE regulu, lai atbalstītu minētos pasākumus. 
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
            
               Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
            
            
               Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
            
            
               •Saskanība ar citām Savienības rīcībpolitikām
            
         
         
            
               Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               Šā instrumenta juridiskais pamats ir Padomes Regula (ES) 2020/672.  
            
            
               •Subsidiaritāte (neekskluzīvas kompetences gadījumā) 
            
            
               Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
            
            
               Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
            
            
               •Proporcionalitāte
            
            
               Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
            
            
               •Ietekmes novērtējums
            
            
               Priekšlikuma steidzamības dēļ ietekmes novērtējums nav veikts.
            
            
               4.IETEKME UZ BUDŽETU
            
            
               Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un
            
            
               ·iespējas refinansēt parādu.
            
         
         
            
               2020/0219 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Itālijai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Itālija 2020. gada 7. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un tā sociālekonomiskās sekas darba ņēmējiem. 
            
            
               (2)Paredzams, ka Covid-19 uzliesmojums un Itālijas īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Itālijas vispārējās valdības budžeta deficīts un parāds līdz 2020. gada beigām būs attiecīgi 11,1 % un 158,9 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Itālijas IKP 2020. gadā samazināsies par 11,2 %. 
            
            
               (3)Covid-19 uzliesmojums ir imobilizējis būtisku darbaspēka daļu Itālijā. Tas ir izraisījis pēkšņu un būtisku Itālijas publisko izdevumu pieaugumu saistībā ar saīsināta darba laika shēmām darbiniekiem, pabalstiem pašnodarbinātām personām, noteikta laika darbiniekiem lauksaimniecībā, daba ņēmējiem izklaides nozarē, sporta apvienību līdzstrādniekiem, mājsaimniecībās nodarbinātām personām un dežūrdarbiniekiem, bērnu pieskatīšanas kuponiem, papildu vecāku un invaliditātes atvaļinājuma pabalstiem, neatmaksājamām dotācijām pašnodarbinātām personām un individuāliem uzņēmumiem un nodokļu atlaidēm sabiedrības veselības aizsardzības pasākumu atbalstam, kā izklāstīts 4. līdz 10. apsvērumā.
            
            
               (4)“Dekrētlikums Nr. 18/2020"
                  2
                un "Dekrētlikums Nr. 34/2020"
                  3
               , kā minēts Itālijas 2020. gada 7. augusta pieprasījumā, bija pamats vairāku pasākumu ieviešanai, lai novērstu Covid-19 uzliesmojuma ietekmi, tostarp paplašinātas esošās saīsināta darba laika shēmas (“Cassa integrazione guadagni”). Pasākums attiecas uz 80 % no to darbinieku parastās algas, kuru darba līgums tiek saglabāts uzņēmumos, kas ir pilnīgi vai daļēji slēgti Covid-19 dēļ, ne vairāk kā 18 nedēļas laikposmā no 2020. gada 23. februāra līdz 2020. gada 31. oktobrim;
            
            
               (5)Pašnodarbinātām personām un ārštata darbiniekiem iestādes ir ieviesušas pabalstu 600 EUR apmērā par 2020. gada marta un aprīļa mēnešiem. Ārštata darbiniekiem, kuru ienākumi 2020. gada martā un aprīlī samazinājās vismaz par 33 %, salīdzinot ar iepriekšējo gadu, ir arī tiesības uz pabalstu 1000 EUR apmērā par 2020. gada maiju. Papildu pabalsts 600 EUR apmērā par 2020. gada marta mēnesi tiek piešķirts pašnodarbinātām personām un ārštata darbiniekiem, kas reģistrēti privātās obligātās sociālās nodrošināšanas iestādēs;  
            
            
               (6)Iestādes ir ieviesušas dažādus citus pasākumiem, kas vērsti uz konkrētām profesijām, kuras ir negatīvi ietekmējis Covid-19 uzliesmojums. Tas ietver pabalstu 600 EUR apmērā par 2020. gada martu un 500 EUR apmērā par 2020. gada aprīli darbiniekiem, kas pieņemti darbā uz noteiktu laiku lauksaimniecībā; pabalstu 600 EUR apmērā par 2020. gada marta, aprīļa un maija mēnešiem darba ņēmējiem izklaides nozarē (ar gada ienākumiem līdz 50 000 EUR); pabalstu 600 EUR apmērā par 2020. gada marta, aprīļa un maija mēnešiem sporta apvienību līdzstrādniekiem; pabalstu 600 EUR apmērā par 2020. gada marta, aprīļa un maija mēnešiem dežūrdarbiniekiem un pabalstu 500 EUR apmērā par 2020. gada aprīļa un maija mēnešiem mājsaimniecībās nodarbinātām personām;
            
            
               (7)Iestādes ir ieviesušas arī divus pasākumus, lai novērstu ietekmi, ko rada pirmsskolas izglītības pakalpojumu un skolu slēgšana, vecāku atvaļinājuma pabalstu veidā uz laiku līdz 30 dienām periodā no 2020. gada 5. marta līdz 2020. gada 31. augustam darbiniekiem vai pašnodarbinātām personām ar bērniem līdz 12 gadu vecumam (vai vecākiem par 12 gadiem, ja bērns ir invalīds un joprojām apmeklē skolu), kas sedz 50 % no viņu ienākumiem, un bērnu pieskatīšanas kuponu veidā par maksimālo summu 2000 EUR kā alternatīvu vecāku atvaļinājuma pabalstiem, kuponi ir derīgi tajā pašā periodā. Šos pasākumus var uzskatīt par pasākumiem, kas ir līdzīgi saīsināta darba laika shēmām, kā minēts Regulā (ES) 2020/672, jo tie nodrošina ienākumu atbalstu darba ņēmējiem un pašnodarbinātām personām, palīdz segt bērnu aprūpes izmaksas skolu slēgšanas laikā un palīdz vecākiem turpināt strādāt, tādējādi novēršot apdraudējumu darba attiecībām. 
            
            
               (8)Turklāt iestādes ir ieviesušas papildu invaliditātes atvaļinājuma pabalstu līdz 12 dienām laikposmā no 2020. gada 1. marta līdz 2020. gada 30. aprīlim un papildu 12 dienām laikposmā no 2020. gada 1. maija līdz 2020. gada 30. jūnijam darba ņēmējiem, kuriem ir smaga invaliditāte vai radinieki ar smagu invaliditāti. Tas ir spēkā esošas shēmas paplašinājums, kas darba ņēmējiem dod tiesības uz trim invaliditātes atvaļinājuma dienām mēnesī.
            
            
               (9)Ir ieviestas neatmaksājamas dotācijas pašnodarbinātām personām un individuāliem uzņēmumiem. Dotācijas summu aprēķina, ņemot vērā apgrozījuma kritumu 2020. gada aprīlī salīdzinājumā ar 2019. gada aprīli (no minimālās summas 1000 EUR apmērā līdz ne vairāk kā 20 % no apgrozījuma krituma). 
            
            
               (10)Visbeidzot, ir ieviesti divi ar veselību saistīti pasākumi: jauna pagaidu nodokļu atlaide 60 % apmērā no darba drošības uzlabošanas izmaksām (ne vairāk kā 80 000 EUR) un jauna pagaidu nodokļu atlaide 60 % apmērā no mazo uzņēmumu, profesionālo biroju un bezpeļņas organizāciju dezinfekcijas izmaksām un drošības aprīkojuma iegādes izmaksām (ne vairāk kā 60 000 EUR). Tā kā nodokļu atlaides nozīmē valdības nesaņemtus ieņēmumus, tās var uzskatīt par līdzvērtīgām publiskiem izdevumiem.
            
            
               (11)Itālija atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Itālija ir sniegusi Komisijai attiecīgus pierādījumus, ka, sākot ar 2020. gada 1. februāri, faktiskie un plānotie publiskie izdevumi ir palielinājušies par 28 811 965 628 EUR saistībā ar palielinātām summām, kas tieši saistītas ar saīsināta darba laika shēmām darbiniekiem, pabalstiem pašnodarbinātām personām, noteikta laika darbiniekiem lauksaimniecībā, darba ņēmējiem izklaides nozarē, sporta apvienību līdzstrādniekiem, mājsaimniecībās nodarbinātām personām un dežūrdarbiniekiem, bērnu pieskatīšanas kuponiem, papildu bērna kopšanas un invaliditātes atvaļinājuma pabalstiem un neatmaksājamām dotācijām pašnodarbinātām personām un individuāliem uzņēmumiem. Tas ir pēkšņs un būtisks pieaugums, jo tas ir saistīts gan ar jaunu pasākumu ieviešanu, gan esošo pasākumu paplašināšanu, kas aptver ievērojamu Itālijas uzņēmumu un darbaspēka daļu. Itālija plāno finansēt 320 000 000 EUR no palielinātās izdevumu summas, izmantojot Savienības fondus.
            
         
         
            
               (12)Komisija saskaņā ar Regulas (ES) 2020/672 6. pantu ir apspriedusies ar Itāliju un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2020. gada 7. augusta pieprasījumā. 
            
            
               (13)Tādēļ būtu jāsniedz finansiāla palīdzība, lai palīdzētu Itālijai novērst Covid-19 uzliesmojuma izraisīto smago ekonomisko traucējumu sociālekonomiskās sekas.
            
            
               (14)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar LESD 107. un 108. pantu. Tas neatbrīvo dalībvalstis no prasības saskaņā ar LESD 108. pantu ziņot Komisijai par potenciālajiem valsts atbalsta gadījumiem.
            
            
               (15)Itālijai būtu regulāri jāinformē Komisija par plānoto publisko izdevumu izpildi, lai Komisija varētu novērtēt, cik lielā mērā Itālija ir izpildījusi minētos izdevumus.
            
            
               (16)Lēmums par finansiālās palīdzības sniegšanu ir pieņemts, ņemot vērā Itālijas esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus. Turklāt, aizdevuma summa ir noteikta tā, lai nodrošinātu atbilstību prudenciālajiem noteikumiem, kas piemērojami aizdevumu portfelim, kā noteikts Padomes Regulā (ES) 2020/672,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Itālija atbilst Regulas (ES) 2020/672 3. pantā izklāstītajiem nosacījumiem.  
            
            
               2. pants
            
            
               1.Savienība piešķir Itālijai aizdevumu, kura maksimālais apjoms ir 27 438 486 464 EUR. Maksimālais vidējais aizdevuma atmaksas termiņš ir 15 gadi.
            
            
               2.Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma stāšanās spēkā. 
            
            
               3.Komisija piešķir Savienības finanšu palīdzību Itālijai ne vairāk kā desmit daļās. Vienu daļu var izmaksāt vienā vai vairākos maksājumos. Pirmās daļas maksājumu dzēšanas termiņi var būt ilgāki nekā maksimālais vidējais dzēšanas termiņš, kas minēts 1. punktā. Šādos gadījumos turpmāko maksājumu dzēšanas termiņus nosaka tā, lai maksimālais vidējais dzēšanas termiņš, kas minēts 1. punktā, ir ievērots, tiklīdz visas daļas ir izmaksātas. 
            
            
               4.Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā. 
            
            
               5.Itālija sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no finansējuma. 
            
            
               6.Komisija lemj par daļu apmēru un izmaksāšanu, kā arī par maksājumu apmēru. 
            
            
               3. pants 
            
            
               Itālija var finansēt šādus pasākumus:
            
            
               a)esošās saīsināta darba laika shēmas paplašināšanu ("Cassa integrazione guadagni") darbiniekiem, kā paredzēts 19.–22. pantā Dekrētlikumā Nr. 18/2020, kas pārveidots ar Likumu Nr. 27/2020, un 68.–71. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               b)pabalstu pašnodarbinātām personām, kā paredzēts 27., 28. un 44. pantā Dekrētlikumā Nr. 18/2020, kas pārveidots ar Likumu Nr. 27/2020, un 84. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               c)pabalstus uz noteiktu laiku darbā pieņemtiem darbiniekiem lauksaimniecībā, kā paredzēts 30. pantā Dekrētlikumā Nr. 18/2020 un 84. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
         
         
            
               d)pabalstus darba ņēmējiem izklaides nozarē, kā paredzēts 38. pantā Dekrētlikumā Nr. 18/2020 un 84. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               e)pabalstus sporta apvienību līdzstrādniekiem, kā paredzēts 96. pantā Dekrētlikumā Nr. 18/2020 un 84. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               f)pabalstu mājsaimniecībās nodarbinātām personām, kā paredzēts 85. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               g)pabalstus dežūrdarbiniekiem, kā paredzēts 44. pantā Dekrētlikumā Nr. 18/2020 un 84. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               h)neatmaksājamas dotācijas pašnodarbinātām personām un individuāliem uzņēmumiem, kā paredzēts 25. pantā Dekrētlikumā Nr. 34/2020, kas pārveidots ar Likumu Nr. 77/2020, attiecībā uz izdevumu daļu, kas saistīta ar atbalstu pašnodarbinātām personām un vienas personas sabiedrībām; 
            
            
               i)vecāku atvaļinājuma pabalstus, kā paredzēts 23. un 25. pantā Dekrētlikumā Nr. 18/2020, kas pārveidots ar Likumu Nr. 27/2020, un 72. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               j)bērnu pieskatīšanas kuponus, kā paredzēts 23. un 25. pantā Dekrētlikumā Nr. 18/2020, kas pārveidots ar Likumu Nr. 27/2020, un 73. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               k)invaliditātes atvaļinājuma pabalstus, kā paredzēts 24. pantā Dekrētlikumā Nr. 18/2020, kas pārveidots ar Likumu Nr. 27/2020, un 74. pantā Dekrētlikumā Nr. 34/2020, kas pārveidots ar Likumu Nr. 77/2020;
            
            
               l)nodokļu atlaides attiecībā uz darba vietas drošības uzlabojumiem, kā paredzēts 120. pantā Dekrētlikumā Nr. 34/2020, kas pārveidots ar Likumu Nr. 77/2020; 
            
            
               m)nodokļu atlaides attiecībā uz darba vietu dezinficēšanu un drošības aprīkojuma iegādi, kā paredzēts 125. pantā Dekrētlikumā Nr. 34/2020, kas pārveidots ar Likumu Nr. 77/2020.
            
            
               4. pants
            
            
               Itālija informē Komisiju līdz [DATUMS: 6 mēneši pēc šā lēmuma publicēšanas dienas] un pēc tam ik pēc 6 mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
            
            
               5. pants
            
            
               Šis lēmums ir adresēts Itālijas Republikai.
            
            
               6. pants
            
            
               Šo lēmumu publicē Eiropas Savienības Oficiālajā Vēstnesī. 
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        Dekrētlikums Nr. 18/2020, kas pārveidots ar Likumu Nr. 27/2020.
               
               
                  
                     (3)
                  
                        Dekrētlikums Nr. 34/2020, kas pārveidots ar Likumu Nr. 77/2020.